钦定古今图书集成/明伦汇编/家范典/第053卷 > 春秋四传 > 《齐高固来逆子叔姬》
## 钦定古今图书集成/明伦汇编/家范典/第053卷 > 春秋四传 > 《齐高固来逆子叔姬》

《春秋》：宣公五年：“秋九月，齐高固来逆子叔姬。”

《左传》：齐高固来逆女，自为也。故书曰“逆叔姬”，卿自逆
也。

《穀梁传》：“诸侯之嫁女于大夫，主大夫以与之来者，接
内也。不正其接内，故不与夫妇之称也。”

《胡传》：“‘按《左氏》，公如齐，高固使齐侯止公，请叔姬焉。书
‘夏，公至自齐’。秋，齐高固来逆子叔姬’，罪宣公也。其曰
来者，以公自为之主。称子者，或谓别于先公之女也。
诸侯嫁女于大夫，主大夫以与之者，为体敌也。而公
自为之主，压尊毁列，卑朝廷，慢宗庙矣。夫以郑国褊
小，楚公子围之贵骄强大，来娶于郑，子产辞而却之”，
使馆于外，欲野赐之，几不得抚有其室。而宣公以鲁
国周公之后，逼于高固，请婚其女，强委禽焉，而不能
止。惟不知以礼为守身之干，是以得此辱也。《春秋》详
书，为后世鉴，欲人之必谨于礼以定其位。不然，卑巽
妄说，不近于礼，奚足远耻辱哉？

〈大全〉杜氏曰：“适诸侯称女，适大夫称字，所以别尊卑也。”不书女归降于诸侯。　范氏曰：“来者，谓高固。固齐之大夫，而与君接婚姻之礼与？”　赵氏曰：“时君之女，故加‘子’字，以别姑姊妹。”　高氏曰：“高固之娶，叔姬之嫁，齐许之来，鲁与之婚，皆非礼也。”　家氏曰：“闾巷之人，为强有力者胁之而婚，且犹不受，况于堂堂之侯国乎？胁而求昏”，已为不可，而又以大夫伉礼于国君，所以陵暴鲁国者甚矣。宣公用齐之力，篡弑得国，固不以是为辱鲁之宗社重为之辱矣。呜呼！以千乘之国，涕出而女，于吴且犹羞之，而况于女邻国之大夫者乎？《春秋》书之，责鲁也，责齐也，正高固陵犯之罪也。